钦定古今图书集成/明伦汇编/氏族典/第537卷 > 石介
## 钦定古今图书集成/明伦汇编/氏族典/第537卷 > 石介

按《宋史石介传》：“介字守道，兖州奉符人。进士及第，历
郓州、南京推官。笃学有志尚，乐善疾恶，喜声名，遇事
奋然敢为。御史台辟为主簿。丁父母忧，耕徂徕山下，
葬五世之未葬者七十丧。以《易》教授于家，鲁人号介
‘徂徕先生。入为国子监直讲，杜衍、韩琦荐，擢太子中
允，直集贤院。会吕夷简罢相，夏竦既除枢密使，复夺’”
之，以衍代章得象。晏殊、贾昌朝、范仲淹、富弼及琦同
时执政，欧阳修、余靖、王素、蔡襄并为谏官。介喜曰：“此
盛事也。”作《庆历圣德诗》，人多指目。不自安，求出。通判
濮州，未赴，卒。会徐狂人孔直温谋反，搜其家，得介书。
夏竦衔介甚，且欲中伤杜衍等，因言介诈死，北走契
丹，请发棺以验。诏下京东访其存亡，众数百，保介已
死，乃免斲棺，子弟羁管他州，久之得还。介家故贫，妻
子几冻馁，富弼、韩琦共分俸买田以赡养之。有《徂徕
集》行于世。